Ագնետա Ֆելտսկուգ

Ագնետա Ֆելտսկուգ (, ամբողջ անունը` Ագնետա Էսե Ֆելտսկուգ (Agnetha Åse Fältskog), ), շվեդ երգչուհի, երգահան և երաժշտական պրոդյուսեր, առավել հայտնի է որպես «ԱԲԲԱ» խմբի երգչուհի։

Կենսագրություն 
Ագնետա Ֆելտսկուգը ծնվել է շվեդական Յոնչյոպինգ քաղաքում, հանրախանութի մենեջերի ընտանիքում, որտեղ մեծանում էր նաև նրա կրտսեր քույրը։ Նրա հայրը մեծ հետաքրքրություն էր ցուցաբերում երաժշտության և շոու բիզնեսի նկատմամբ։

15 տարեկանում Ագնետան դարձել է Բենգտ Էնգհարտսի նվագախմբի երգչուհին։ 1967 թվականին նա գրել է «Jag var så kär» («I Was So in Love») երգը, որը Շվեդիայում դարձել էր հիթ։ Այնուհետև դրան հաջորդել են այլ հիթեր և երաժշտական ալբոմներ, որոնց մեծամասնությունը ստեղծվել էին անձամբ Ագնետայի կողմից։ Այն ժամանակ Ագնետան արդեն իսկ դարձել էր Շվեդիայի ամենահայտնի երգչուհիներից մեկը։ Նա աշխատել է նաև Արևմտյան Բեռլինում` գերմանացի պրոդյուսեր և երգերի հեղինակ Դիտեր Ցիմերմանի հետ, գերմաներեն լեզվով թողարկել մի քանի սինգլ։ Ըստ Ագնետայի, այդ երգերի հաջողությունը նրանցում հաճելի մեղեդի և հիշվող լինելու մեջ է։ Նրա երգերից մի քանիսի հեղինակը Ստիգ Անդերսոնն էր, ով ավելի ուշ դարձավ «ԱԲԲԱ» խմբի մենեջերը։

Ապագա «ԱԲԲԱ» խմբի կազմում Ագնետան առաջին անգամ երգել է Գյոթեբորգի ռեստորաններից մեկում` 1970 թվականի նոյեմբերի 1-ին։ 1972 թվականին Ագնետան ելույթ է ունեցել «Jesus Christ Superstar» մյուզիքլի շվեդական բեմականացման մեջ, հանդես գալով Մարիամ Մագդաղենացու դերով։

1975 թվականին, արդեն իսկ հանդիսանալով «ԱԲԲԱ» քառյակի անդամ, նա թողարկել է շվեդերեն «Elva kvinnor i ett hus» սոլո ալբոմը։ «ԱԲԲԱ» քառյակի հրաժեշտի «The Day Before You Came» («Den Lidande Fågeln») հիթը ձայնագրվել է 1982 թվականի օգոստոսի 20-ին։ Ըստ քառյակի աուդիոինժեներ Մայքլ Տրետովի հիշողությունների, Ագնետան այն կատարել է անջատված սարքավորումների առկայությամբ և առանց լուսավորության, իսկ բոլորի տրամադրությունն ընկած էր, մթնոլորտը ճնշող և արդեն իսկ պարզ էր, որ դա վերջն է։ Այնուամենայնիվ, մեկ ամիս անց, նկարահանվել է երգի տեսահոլովակը։ 2012 թվականին, երգի 30-ամյակի կապակցությամբ, թողարկվել է տեսահոլովակի ռեմիքս տարբերակը, որտեղ ցուցադրվում են կադրեր` 62-ամյա Ագնետայի մասնակցությամբ։

2013 թվականին, իր հարցազրույցներից մեկում Ագնետան պատմել է, որ 1982 թվականին, քառյակի լուծարվելուց հետո նա երկար բուժվել է դեպրեսիայից, զբաղվել յոգայով։ 1980-ականներին նա թողարկել է մի քանի սոլո ալբոմներ, իսկ 1987 թվականին թողարկված ալբոմից հետո, նա երկար ժամանակով հեռացել է երաժշտական աշխարհից։

2004 թվականին Ագնետան թողարկել է «If I Thought You’d Ever Change Your Mind» սինգլը, իսկ մի քանի շաբաթ անց թողարկվեց նրա «My Colouring Book» ալբոմը, որը կազմված էր երգչուհու 1960-ականներին հնչած հիթերից։ Ալբոմը հաջողություն գրանցեց եվրոպական մի շարք երկրներում և ջերմությամբ ընդունվեց երաժշտական քննադատների կողմից։

2007 թվականին նա ներկա էր Ստոկհոլմում «Mamma Mia!» մյուզիքլի ավարտական ցուցադրությունից հետո տեղի ունեցած արարողությանը։ 2013 թվականին աշխատել է «А» ալբոմի վրա, որի շնորհանդեսը տեղի է ունեցել Լոնդոնում։ Այդ ալբոմում տեղ են գտել միայն նոր երգեր։ Ալբոմի թողարկվելուց հետո BBC-ն նկարահանել է վավերագրական ֆիլմ` «Ագնետա. ԱԲԲԱ և այլն...»: Լոնդոնում, նա հեռուստակամրջի միջոցով ելույթ է ունեցել երկրպագուների առջև` Ստոկհոլմում «ԱԲԲԱ»-ի թանգարանը բացվելու առիթով։ Նա միակն էր քառյակից, ով անձամբ չէր կարողացել մասնակցել թանգարանի բացմանը։

1996 թվականին Շվեդիայում լույս էր տեսել Ագնետայի «Som jag är» ինքնակենսագրությունը։

Անձնական կյանքը 
1971 թվականին Ագնետան ամուսնացել է Բյորն Ուլվեուսի հետ։ Նրանց միջև ռոմանտիկ կապն ի հայտ էր եկել 1969 թվականին` շվեդական հեռուստատեսությունում նկարահանումների ժամանակ։ Նրանք ունեն երկու երեխա` մեկ դուստր (ծնվ. 1973 թ.) և մեկ որդի (ծնվ. 1977 թ.):

Ագնետան և Բյորնը բաժանվել են 1978 թվականի վերջին և Ագնետան լքել է իրենց ընդհանուր տունը` ամանորյա գիշերը։ Այնուամենայնիվ նրանք որոշել էին, որ իրենց ընտանեկան կյանքի տհաճությունները չպետք է ազդեն քառյակում իրենց աշխատանքի վրա։ Հետագայում Ագնետան ամուսնացել է վիրաբույժ Թոմաս Սոնենֆելդի հետ։

Ներկայումս Ագնետան ապրում է այն 14 կղզիներից մեկում, որոնց վրա կառուցված է Ստոկհոլմը։

Սկավառակագրություն 
 1968 — Agnetha Fältskog (ալբոմ)
 1969 — Agnetha Fältskog Vol.2
 1970 — Som Jag Är
 1971 — När En Vacker Tanke Blir En Sång
 1973 — Agnetha Fältskog - Bästa
 1975 — Elva Kvinnor I Ett Hus
 1979 — Tio År Med Agnetha
 1980 — Nu Tändas Tusen Juleljus — Agnetha&Linda
 1983 — Wrap Your Arms Around Me
 1985 — Eyes Of A Woman
 1986 — Sjung Denna Sång
 1987 — Kom Följ Med I Vår Karusell — Agnetha&Christian
 1987 — I Stand Alone
 1994 — Geh' Mit Gott (գերմաներեն)
 1996 — My Love, My Life
 1997 — My Love, My Life (ալբոմ)
 1998 — That's Me: Greatest Hits
 2004 — My Colouring Book
 2004 — De Första Åren /Agnetha Fältskog 1967—1979
 2008 — My Very Best /Agnetha Fältskog 2008
 2013 — А (ալբոմ)

Ծանոթագրություններ

Արտաքին հղումներ 
 The Agnetha Fältskog Archives
 Mikory’s ABBA blog

Շվեդ երգիչներ
Կին ինքնակենսագիրներ
Շվեդ սոպրանոներ
21-րդ դարի երգչուհիներ
Շվեդ կոմպոզիտորներ